Trio verkoop glo vervalste matrieksertifikate vir R3 000Argieffoto ter illustrasie. Drie mans het Dinsdag in die Botshabelo-landdroshof buite Bloemfontein in die Vrystaat verskyn in verband met vervalste matrieksertifikate wat hulle glo verkoop het. Kapt. S’fiso Nyakane, woordvoerder van die Valke in die provinsie, het gesê die Valke se teen-korrupsie- en misdaadeenheid het in Desember inligting ontvang dat die verdagtes, Joel Mpothle (38), Tebello Mohale (39) en Lea Ntshasa (49), senior sertifikate van Umalusi, die raad vir gehalteversekering in algemene en verdere onderwys en opleiding, namaak en verkoop. Die Valke het op 31 Desember ŉ lokval vir die verdagtes gestel. ŉ Geheime agent het die trio by ŉ winkelsentrum in Botshabelo ontmoet nadat ooreengekom is om die sertifikaat vir R3 000 te koop. Die mans is in hegtenis geneem nadat die “transaksie” afgehandel is. Verdere ondersoek het bepaal dat Mohale voorheen skuldig bevind en tot vyf jaar tronkstraf gevonnis is vir ŉ soortgelyke oortreding. Die saak is tot 17 Januarie uitgestel wanneer hulle om borgtog gaan aansoek doen. Hulle bly in aanhouding.